MEDDELELSE FRA KOMMISSIONEN

Offentliggørelse af det samlede antal kvoter i omsætning i 2021 med henblik på markedsstabilitetsreserven under EU’s emissionshandelssystem, som er oprettet ved direktiv 2003/87/EF, og af antallet af ikketildelte kvoter i perioden 2013-2020

(2022/C 195/02)

1. INDLEDNING

I 2015 traf Rådet og Europa-Parlamentet afgørelse om oprettelse af en markedsstabilitetsreserve (1) under EU’s emissionshandelssystem (ETS), som er oprettet ved direktiv 2003/87/EF (2). Markedsstabilitetsreserven blev taget i brug i januar 2019. Formålet med markedsstabilitetsreserven er at undgå, at EU’s kulstofmarked drives med et stort strukturelt overskud af kvoter med en deraf følgende risiko for, at dette vil hindre EU’s emissionshandelssystem i at sende det nødvendige investeringssignal til opnåelse af EU’s emissionsreduktionsmål på en omkostningseffektiv måde. Målet er at gøre EU ETS mere modstandsdygtigt over for ubalancer mellem udbud og efterspørgsel og således gøre det muligt for EU kulstofmarked at fungere på en velordnet måde.

Ifølge afgørelsen skal Kommissionen fra og med 2017 senest den 15. maj hvert år offentliggøre den samlede mængde kvoter i omsætning. Dette tal afgør, hvorvidt kvoter, der efter planen skal auktioneres i det efterfølgende år, skal overføres til reserven eller frigives herfra.

Den 12. maj 2021 offentliggjorde Kommissionen det samlede antal kvoter i omsætning i 2020, hvilket var ca. 1,58 milliarder kvoter (3). Antallet af kvoter, der skulle overføres til reserven i perioden fra den 1. september 2021 til den 31. august 2022, var 378 905 382.

Denne meddelelse er den sjette offentliggørelse med henblik på markedsstabilitetsreserven og vedrører 2021. Den indeholder det samlede antal kvoter i omsætning og en detaljeret redegørelse for, hvordan dette tal er beregnet i henhold til artikel 1, stk. 4, i afgørelse (EU) 2015/1814. I denne meddelelse fastlægges det antal kvoter, som vil blive overført til reserven fra september 2022 til august 2023.

2. MARKEDSSTABILITETSRESERVENS FUNKTION

Markedsstabilitetsreserven fungerer automatisk, når det samlede antal kvoter i omsætning ligger uden for et fastsat interval. I overensstemmelse med artikel 1, stk. 5, i afgørelse (EU) 2015/1814 lægges kvoter til reserven, hvis det samlede antal kvoter i omsætning overstiger tærskelværdien på 833 millioner kvoter. I henhold til artikel 1, stk. 6, i afgørelse (EU) 2015/1814 frigives kvoter fra reserven, hvis det samlede antal kvoter i omsætning er lavere end tærskelværdien på 400 millioner kvoter. Rent praktisk lægges kvoter til reserven ved at auktionere mindre, og de frigives fra reserven ved at auktionere 100 millioner flere kvoter i fremtiden.

Offentliggørelsen af det samlede antal kvoter i omsætning på grundlag af, hvilke kvoter der bliver lagt til eller frigivet fra reserven, er derfor en vigtig del af anvendelsen af reserven.

I forbindelse med seneste omfattende revision af EU ETS (4) blev der foretaget vigtige ændringer af markedsstabilitetsreservens funktion. I perioden 2019-2023 bliver procentdelen af det samlede antal kvoter i omsætning, der bestemmer det antal kvoter, der skal overføres til reserven, hvis tærskelværdien på 833 millioner kvoter overstiges, midlertidigt fordoblet fra 12 % til 24 %, jf. artikel 1, stk. 5, første afsnit, sidste punktum, i afgørelse (EU) 2015/1814. Desuden vil det antal kvoter, der er anbragt i markedsstabilitetsreserven, og som overstiger det foregående års auktionsmængde, fra 2023 ikke længere vil være gyldigt.

I overensstemmelse med artikel 1, stk. 5, i afgørelse (EU) 2015/1814 og på baggrund af nærværende meddelelse vil 24 % (5) af det samlede antal kvoter i omsætning derfor blive overført til reserven i løbet af en periode på 12 måneder fra den 1. september 2022. En tilsvarende mængde vil blive fratrukket medlemsstaternes og de tre EØS-EFTA-landes auktionsmængder og Det Forenede Kongeriges auktionsmængder for så vidt angår produktion af elektricitet i Nordirland i overensstemmelse med deres respektive auktionsandele. Det skal i den forbindelse erindres, jf. artikel 1, stk. 5, andet afsnit, i afgørelse (EU) 2015/1814, at de kvoter, der omfordeles inden for Unionen med henblik på solidaritet og vækst, indtil den 31. december 2025 ikke vil blive taget i betragtning, når de relevante andele fastsættes.

3. ANTAL IKKETILDELTE KVOTER I PERIODEN 2013-2020

I perioden 2013-2020 blev ikke alle de oprindeligt planlagte gratistildelinger tildelt driftslederne, hvilket skyldtes tre forskellige årsager:

1. uudnyttede kvoter fra reserven for nytilkomne

2. reduceret aktivitet (lukninger, delvis driftsophør, betydelige kapacitetsnedskæringer)

3. kvoter, der blev tilbageholdt i henhold til artikel 10a, stk. 5, i direktiv 2003/87/EF, fordi beregningerne var baseret på den antagelse, at anlæg kunne anses for at være udsat for en risiko for kulstoflækage, selv om dette i praksis ikke var tilfældet.

Ikketildelte kvoter skal enten overføres til markedsstabilitetsreserven i overensstemmelse med artikel 1, stk. 3, i afgørelse (EU) 2015/1814 eller overføres til reserven for nytilkomne for perioden 2021-2030 i henhold til artikel 10a, stk. 7, første punktum, i direktiv 2003/87/EF.

Antallet af ikketildelte kvoter, der skal overføres til markedsstabilitetsreserven og reserven for nytilkomne i perioden 2021-2030, fordeler sig således:

— Antallet af ikketildelte kvoter, der skal overføres til markedsstabilitetsreserven i overensstemmelse med artikel 1, stk. 3, i afgørelse (EU) 2015/1814, er 886 806 455. Dette er summen af 301 801 477 ikketildelte kvoter fra reserven for nytilkomne for perioden 2013-2020 i henhold til artikel 10a, stk. 7, i direktiv 2003/87/EF og 585 004 978 ikketildelte kvoter fra reduceret aktivitet i henhold til artikel 10a, stk. 19 og 20, i direktiv 2003/87/EF (dvs. lukninger, delvis driftsophør eller betydelige kapacitetsnedskæringer).

— Antallet af ikketildelte kvoter, der skal overføres til reserven for nytilkomne for perioden 2021-2030 i henhold til artikel 10a, stk. 7, første punktum, i direktiv 2003/87/EF, er 131 289 138. Dette tal er beregnet på grundlag af 156 289 138 ikketildelte kvoter, som skyldes ændringer i anlægs kulstoflækagestatus, fratrukket 25 mio. kvoter, der skal sættes til side for Grækenland i henhold til artikel 10a, stk. 9, i direktiv 2003/87/EF.

4. SAMLET MÆNGDE KVOTER I OMSÆTNING

I henhold til artikel 1, stk. 4, i afgørelse (EU) 2015/1814 er den samlede mængde kvoter i omsætning »lig med den akkumulerede mængde kvoter, der er udstedt i perioden siden den 1. januar 2008, inklusive den mængde, der er udstedt i henhold til artikel 13, stk. 2, i direktiv 2003/87/EF i samme periode, og tilladelser til at anvende internationale kreditter, der er udnyttet af anlæg henhørende under EU ETS, for så vidt angår emissioner frem til den 31. december det givne år, minus den akkumulerede mængde verificerede emissioner i ton fra anlæg henhørende under EU ETS mellem den 1. januar 2008 og den 31. december i det samme givne år, eventuelle kvoter annulleret i overensstemmelse med artikel 12, stk. 4, i direktiv 2003/87/EF og mængden af kvoter i reserven«.

Kort sagt bestemmes den samlede mængde kvoter i omsætning, der er relevant for tilførsler til og frigivelse fra markedsstabilitetsreserven, ved hjælp af følgende formel:

Samlet mængde kvoter i omsætning = udbud – (efterspørgsel + kvoter i markedsstabilitetsreserven).

Tre forskellige elementer bestemmer det samlede antal kvoter i omsætning: for det første udbuddet af kvoter siden den 1. januar 2008, for det andet efterspørgslen efter kvoter (antallet af kvoter, der er returneret og annulleret) og for det tredje reservens beholdning.

I henhold til artikel 10, stk. 1, i direktiv 2003/87/EF vedrører markedsstabilitetsreserven kvoter til stationære anlæg, og derfor tages luftfartskvoter og verificerede luftfartsemissioner ikke i betragtning i denne sammenhæng.

4.1. Udbud

Udbuddet af kvoter på markedet er bestemt af en række forskellige faktorer:

— kvoter, der er overført (6) fra perioden 2008-2012 i EU ETS

— kvoter, der er tildelt gratis fra den 1. januar 2013 til den 31. december 2021, herunder de kvoter, der er tildelt fra reserven for nytilkomne

— kvoter, der ikke er tildelt anlæg i henhold til artikel 10a , stk. 7, 19 og 20, i direktiv 2003/87/EF, og som i 2020 blev overført til markedsstabilitetsreserven, jf. artikel 1, stk. 3, i afgørelse (EU) 2015/1814 (7) — 50 millioner ikketildelte kvoter, der er auktioneret for Innovationsfonden, jf. artikel 10a, stk. 8, (8) i direktiv 2003/87/EF, skal fratrækkes disse mængder. — I begyndelsen af 2021 blev der overført 200 mio. kvoter fra markedsstabilitetsreserven til reserven for nytilkomne for perioden 2021-2030 i henhold til artikel 10a, stk. 7, i direktiv 2003/87/EF.

— kvoter udstedt til auktionering mellem den 1. januar 2013 (9) og den 31. december 2021 — Dertil skal lægges 7 213 787 kvoter, der er anvendt til fleksibilitet, jf. artikel 6, stk. 2, i Europa-Parlamentets og Rådets forordning (EU) 2018/842 (10), i 2021.

— kvoter fratrukket auktionsmængderne i perioden 2014-2016 og kvoter fratrukket auktionsmængderne fra 2019 til 2021 i overensstemmelse med Kommissionens tidligere meddelelser (11)

— kvoter, som Den Europæiske Investeringsbank har værdisat i forbindelse med NER300-programmet

— internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2020. Fra og med perioden 2021-2030 kan internationale kreditrettigheder ikke længere anvendes.

Antallet af kvoter, der er overført fra perioden 2008-2012 i EU ETS, er 1 749 540 826 kvoter (12). Denne »overførsel i alt« udgør det samlede antal kvoter udstedt i løbet af perioden 2008-2012 af EU ETS, som ikke er returneret til dækning af verificerede emissioner eller annulleret. Med henblik på fastsættelse af det samlede antal kvoter i omsætning udgør den derfor antallet af kvoter i omsætning ved begyndelsen af perioden 2013-2020 i EU-ETS pr. 1. januar 2013 og tages som sådan i betragtning ved beregningen.

Antallet af kvoter, der er tildelt gratis fra den 1. januar 2013 til den 31. december 2021, herunder de kvoter, der er tildelt fra reserven for nytilkomne, er 7 141 195 439 (13).

Antallet af ikketildelte kvoter i henhold til artikel 10a, stk. 7, i direktiv 2003/87/EF var 301 801 477. Den mængde på 50 mio. kvoter, der blev bortauktioneret til Innovationsfonden, blev fratrukket dette antal.

Antallet af ikketildelte kvoter i henhold til artikel 10a, stk. 19 og 20, i direktiv 2003/87/EF var 585 004 978.

200 mio. kvoter blev taget fra markedsstabilitetsreserven og overført til reserven for nytilkomne.

Ifølge rapporterne fra auktionerne på den fælles auktionsplatform og de relevante fravalgsplatforme (14) er antallet af kvoter, som er blevet auktioneret mellem den 1. januar 2013 og den 31. december 2021, herunder via de såkaldte tidlige auktioner, 6 598 419 287.

Der blev lagt 7 213 787 kvoter til denne mængde på grundlag af artikel 6, stk. 2, i forordning (EU) 2018/842.

I overensstemmelse med artikel 1, stk. 2, i afgørelse (EU) 2015/1814 er den mængde, der trækkes fra auktionsmængderne i perioden 2014-2016, på 900 000 000 kvoter.

Den mængde, der blev trukket fra auktionsmængderne fra 2019 til 2021 i henhold til Kommissionens tidligere meddelelser (15), var på 1 095 875 607 kvoter.

300 000 000 kvoter er blevet værdisat af Den Europæiske Investeringsbank i forbindelse med NER300-programmet (16).

De internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2020, svarer til 497 248 017 (17).

4.2. Efterspørgsel

Efterspørgslen består af de samlede verificerede emissioner fra anlæg for perioden 1. januar 2013 (18) til den 31. december 2021, som er 14 836 567 505 ton (19), og annullerede kvoter for samme periode, som svarer til 621 882 kvoter.

4.3. Beholdninger i markedsstabilitetsreserven

I overensstemmelse med artikel 1, stk. 2, i afgørelse (EU) 2015/1814 blev de 900 millioner kvoter, som blev trukket fra auktionsmængderne i perioden 2014-2016, overført til reserven, da denne blev taget i brug den 1. januar 2019.

I overensstemmelse med Kommissionens tidligere meddelelse (20) blev 772 749 992 kvoter overført til reserven i perioden fra den 1. januar 2019 til den 31. december 2020.

I overensstemmelse med Kommissionens meddelelse af 8. maj 2020 (21) blev 196 823 820 kvoter overført til reserven i perioden fra den 1. januar 2021 til den 31. august 2021.

I overensstemmelse med Kommissionens meddelelse af 12. maj 2021 blev 126 301 795 kvoter overført til reserven i perioden fra den 1. september 2021 til den 31. december 2021.

I overensstemmelse med artikel 1, stk. 3, i afgørelse (EU) 2015/1814 blev der lagt 301 801 477 kvoter til reserven ved udgangen af 2020, hvilket svarer til antallet af ikketildelte kvoter, jf. artikel 10a, stk. 7, i direktiv 2003/87/EF. 585 004 978 kvoter blev ved udgangen af 2020 lagt til reserven, hvilket svarer til antallet af ikketildelte kvoter, jf. artikel 10a, stk. 19 og 20, i direktiv 2003/87/EF. Det samlede antal ikketildelte kvoter, der ved udgangen af 2020 blev lagt til markedsstabilitetsreserven, var 886 806 455, som forklaret i del 3 i denne meddelelse.

I overensstemmelse med artikel 10a, stk. 8, i direktiv 2003/87/EF blev markedsstabilitetsreservens beholdning reduceret med 50 millioner kvoter, der i 2020 blev auktioneret for Innovationsfonden.

I overensstemmelse med artikel 10a, stk. 7, i direktiv 2003/87/EF blev markedsstabilitetsreservens beholdninger reduceret med 200 mio. kvoter, som blev overført til reserven for nytilkomne.

For perioden frem til den 31. december 2021 var der følgelig 2 632 682 071 kvoter i reserven.

4.4. Samlet mængde kvoter i omsætning

På baggrund af ovenstående beløber det samlede antal kvoter i omsætning sig til 1 449 214 182 kvoter.

5. KONKLUSION

I overensstemmelse med afgørelse (EU) 2015/1814 vil der over en periode på 12 måneder – fra den 1. september 2022 til den 31. august 2023 – i alt blive overført 347 811 404 kvoter til markedsstabilitetsreserven.

Den næste offentliggørelse vil finde sted i maj 2023 for at fastsætte tilførslen til markedsstabilitetsreserven fra september 2023 til august 2024.

Oversigt

Udbud a) Overførsler fra perioden 2008-2012 1 749 540 826 b) Kvoter, der er tildelt gratis for perioden mellem den 1. januar 2013 og den 31. december 2021, herunder fra reserven for nytilkomne 7 141 195 439 c) Ikketildelte kvoter i henhold til artikel 10a, stk. 7, 19 og 20, i direktiv 2003/87/EF 886 806 455 d) Kvoter trukket fra c) med henblik på auktionering i 2020 til Innovationsfonden -50 000 000 e) Kvoter trukket fra c) og overført til reserven for nytilkomne i 2021 - 200 000 000 f) Samlet antal kvoter auktioneret fra den 1. januar 2013 til den 31. december 2021, herunder via tidlige auktioner 6 598 419 287 g) Kvoter, der anvendes til fleksibilitet i henhold til forordning (EU) 2018/842 7 213 787 h) Kvoter fratrukket auktionsmængderne i perioden 2014-2016 900 000 000 i) Kvoter fratrukket auktionsmængderne i 2019-2021 i henhold til tidligere meddelelser fra Kommissionen 1 095 875 607 j) Antal kvoter, som Den Europæiske Investeringsbank (EIB) har værdisat i forbindelse med NER300-programmet 300 000 000 k) Internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2020 497 248 017 I alt (udbud) 18 919 085 631 Efterspørgsel (a) Ton verificerede emissioner fra anlæg henhørende under EU ETS mellem den 1. januar 2013 og den 31. december 2021 14 836 567 505 (b) Kvoter annulleret i overensstemmelse med artikel 12, stk. 4, i direktiv 2003/87/EF pr. 31. december 2021 621 882 I alt (efterspørgsel) 14 837 189 387 Beholdninger i markedsstabilitetsreserven Antal kvoter i markedsstabilitetsreserven 2 632 682 071 Samlet mængde kvoter i omsætning 1 449 214 182

(1) Europa-Parlamentets og Rådets afgørelse (EU) 2015/1814 af 6. oktober 2015 om oprettelse og anvendelse af en markedsstabilitetsreserve i forbindelse med Unionens ordning for handel med kvoter for drivhusgasemissioner og om ændring af direktiv 2003/87/EF (EUT L 264 af 9.10.2015, s. 1).

(2) Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275 af 25.10.2003, s. 32).

(3) Meddelelse C/2021/3266 fra Kommissionen (EUT C 187 af 17.5.2021, s. 3).

(4) Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3).

(5) Svarende til 2 % pr. måned.

(6) Kvoter udstedt i løbet af perioden 2008-2012 af EU ETS, som ikke blev returneret til dækning af verificerede emissioner eller annulleret, blev »overført« til brug i starten af den tredje handelsperiode (2013-2020) af EU ETS. Disse kvoter blev slettet, og samtidig blev et tilsvarende antal kvoter udstedt i perioden 2013-2020. Dette antal udgør derfor det præcise antal ETS-kvoter i omsætning ved begyndelsen af perioden 2013-2020 af EU ETS. Se afsnittet med spørgsmål og svar vedrørende overførsler (What is banking?) på https://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121.

(7) Artikel 1, stk. 3, i afgørelse (EU) 2015/1814: »Kvoter, der ikke er tildelt anlæg i henhold til artikel 10a, stk. 7, i direktiv 2003/87/EF, og kvoter, der ikke er tildelt anlæg som følge af anvendelsen af artikel 10a, stk. 19 og 20, i dette direktiv, overføres til reserven i 2020.«

(8) Artikel 10a, stk. 8, i direktiv 2003/87/EF: »Derudover skal 50 mio. ikketildelte kvoter fra markedsstabilitetsreserven supplere eventuelle resterende indtægter fra de 300 mio. kvoter for perioden fra 2013 til 2020 i henhold til Kommissionens afgørelse 2010/670/EU og anvendes rettidigt til [Innovationsfonden]«.

(9) Dette tal indbefatter de såkaldte »tidlige auktioner«, dvs. kvoter for perioden 2013-2020, som er blevet auktioneret før den 1. januar 2013.

(10) Europa-Parlamentets og Rådets forordning (EU) 2018/842 af 30. maj 2018 om bindende årlige reduktioner af drivhusgasemissioner for medlemsstaterne fra 2021 til 2030 som bidrag til klimaindsatsen med henblik på opfyldelse af forpligtelserne i Parisaftalen og om ændring af forordning (EU) nr. 525/2013 (EUT L 156 af 19.6.2018, s. 26).

(11) Meddelelser fra Kommissionen af 15. maj 2018 C(2018) 2801 (EUT C 169 af 16.5.2018, s. 3), 14. maj 2019 C(2019) 3288 (EUT C 167 af 16.5.2019, s. 5), 8. maj 2020 C(2020) 2835 (EUT C 164 af 13.5.2020, s. 17) og 12. maj 2021 C(2021) 3266 (EUT C 187 af 17.5.2021, s. 3).

(12) Se rapport om kulstofmarkedet 2015, COM(2015) 576.

(13) Baseret på udtræk fra EU-transaktionsjournalen (EUTL) den 1. april 2022.

(14) Findes på:https://www.eex.com/en/markets/environmental-markets/eu-ets-auctions og https://www.theice.com/marketdata/reports/148.

(15) Se fodnote 11 ovenfor.

(16) Første tranche på 200 millioner kvoter solgt i 2011 og 2012 og anden tranche på 100 millioner kvoter solgt i 2013 og 2014, se yderligere oplysninger på:

https://ec.europa.eu/clima/system/files/2016-11/summary_report_ner300_monetisation_en.pdf.

(17) Baseret på udtræk fra EUTL den 1. april 2022.

(18) Hvad angår verificerede emissioner i perioden 2008-2012 se venligst forklaringerne vedrørende overførsel i alt (afsnit 3.1).

(19) De samlede verificerede emissioner er baseret på udtræk fra EUTL den 1. april 2022 for at tage højde for verificerede emissioner, som blev rapporteret inden den 31. marts 2022. Emissioner rapporteret efter denne dato fremgår følgelig ikke af denne total.

(20) Se fodnote 20 ovenfor.

(21) Se fodnote 21 ovenfor.